dvergbjørk
Store norske leksikon,Biologi,Planteriket,Dekkfrøete planter,Tofrøbladete planter,Bøkeordenen,Bjørkefamilien,Bjørkeslekta
Dvergbjørk eller kjerringris er en liten busk i bjørkefamilien. De små, krypende buskene kan danne store bestander over skoggrensa i fjellet eller i arktiske områder, men arten forekommer også i lavlandet. Dvergbjørk har små, runde blader med runde bladtenner som får sterke rødlige farger om høsten.
Beskrivelse Dvergbjørk er busker med moderat forgreina kvister på inntil en meters lengde. Kvistene er mørke og lodne av korte hår. Bladene er om lag en centimeter i diameter og nærmest sirkelrunde med avrunda tenner i kanten. Bladene er tjukke og blankt mørkegrønne på oversida. Under er bladene lysere grønne. Om høsten blir bladene sterkt røde. Blomsterstanden hos dvergbjørk er som hos andre bjørker, rakler, det vil si tette og aksforma samlinger av de reduserte, vindpollinerte blomstene. I motsetning til raklene hos andre bjørkearter står hannraklene hos dvergbjørk opp fra kvistene. Både hunnrakler og hannrakler er ganske korte. Frøene er flate nøtter med smale vingekanter. Utbredelse Dvergbjørk finnes både i lavlandet og i fjellet over mesteparten av landet, men er mindre vanlig ytterst mot kysten sør på Vestlandet. I lavlandet finnes dvergbjørk på myr, men i fjellet er voksestedene på fast mark i skog og over skoggrensa der snøen ikke ligger for djup. Verdensutbredelsen er i et belte rundt Arktis. Les mer i Store norske leksikon bjørk bjørkefamilien fjellbjørk